钦定古今图书集成/明伦汇编/人事典/第060卷 > 《秋日夔府咏怀奉寄郑监李宾客一百韵》
## 钦定古今图书集成/明伦汇编/人事典/第060卷 > 《秋日夔府咏怀奉寄郑监李宾客一百韵》

前人

“绝塞乌蛮北，孤城白帝边。飘零仍百里，消渴已三年。
雄剑鸣开匣，群书满系船。乱离心不展，衰谢日萧然。
筋力妻孥问，菁华岁月迁。登临多物色，陶冶赖诗篇。
峡束沧江起，岩排石树圆。拂云霾楚气，潮海蹴吴天。
煮井为盐速，烧畬度地偏。有时惊叠嶂，何处觅平川。
㶉𪆟双双舞，猕猴累累悬。碧萝长似带，锦石小如钱。”
春草何曾歇，寒花亦可怜。猎人吹戍火，野店引山泉。
唤起搔头急，扶行几屐穿。两京犹薄产，四海绝随肩。
幕府初交辟，郎官幸备员。瓜时犹旅寓，萍泛若夤缘。
药饵虚狼藉，秋风洒静便。开襟驱瘴疠，明目扫云烟。
高宴诸侯礼，佳人上客前。哀筝伤老大，华屋艳神仙。
南内开元曲，常时弟子传。法歌声变“转，满座泪潺湲。
吊影夔州僻，回肠杜曲煎。即今龙厩水，莫带犬戎膻。
耿贾扶王室，萧曹拱御筵。乘威灭蜂虿，戮力效鹰鹯。
旧物森犹在，凶徒恶未悛。国须行战伐，人忆止戈鋋。
奴仆何知礼，恩荣错与权。胡星一彗孛，黔首遂拘挛。
哀痛丝纶切，烦苛法令蠲。业成陈始王，兆喜出于畋。
宫禁经纶密，台阶翊戴全。熊罴载吕望，鸿雁美周宣。
侧听中兴主，长吟不世贤。音徽一柱数，道里下牢千。
郑李光时论，文章并我先。阴何尚清省，沈宋欻联翩。
律比昆仑竹，音知燥湿弦。风流俱善价，惬当久忘筌。
置驿常如此，登龙盖有焉。虽云隔礼数，不敢坠周旋。
高视收人表，虚心味道元。马来皆汗血，鹤唳必青田。
羽翼商山起，蓬莱汉阁连。管宁纱帽净，江令锦袍鲜。
东郡时题壁，南湖日扣舷。远游凌绝境，佳句染华笺。
每欲孤飞去，徒为百虑牵。生涯已寥落，国步尚迍邅。
衾枕成芜没，池塘作弃捐。别离忧怛怛，伏腊涕涟涟。
露菊班丰镐，秋菰影涧瀍。共谁论昔事，几处有新阡。
冨贵空回首，喧争懒著鞭。兵戈尘漠漠，江汉月娟娟。
局促看秋燕，萧疏听晚蝉。雕虫蒙记忆，烹鲤问沈绵。
卜羡君平杖，偷存子敬毡。囊空把钗钏，米尽坼花钿。”
“甘子阴凉叶，茅斋八九椽。阵图沙北岸，市暨瀼西巅。
羁绊心常折，栖迟病即痊。紫收岷岭芋，白种陆家莲。
色好梨胜颊，穰多栗过拳。敕厨唯一味，求饱或三鳣。
儿去看鱼笱，人来坐马鞯。缚。柴门窄窄通，竹溜涓涓。
堑抵公畦棱，村依野庙壖。缺篱将棘拒，倒石赖藤缠。
借问频朝谒，何如稳昼眠。谁云行不逮，自觉坐能坚。
雾雨银章涩，馨香粉署妍。紫鸾无近远，黄雀任翩翾。
困学违从众，明公各勉旃。声华夹宸极，早晚到星躔。”
恳谏留匡鼎，诸儒引服虔。不逢输鲠直，会是正陶甄。
宵旰忧虞轸，黎元疾苦骈。云台终日画，青简为谁编？
行路难何有，招寻兴已专。由来具飞楫，暂拟控鸣弦。
身许双峰寺，门求七祖禅。落帆追宿昔，衣褐向真诠。
安石名高晋，昭王客赴燕。途中非阮籍，查上似张骞。
披拂云宁在，淹留景不延。风期终破浪，水怪莫飞涎。
他日辞神女，伤春怯杜鹃。淡交随聚散，泽国绕回旋。
本自依伽叶，何曾藉偓佺。炉峰生转盼，橘井尚高褰。
东走穷归鹤，南征尽跕鸢。晚闻多妙教，卒践塞前愆。
顾凯丹青列，《头陀》琬琰鑴。众香深暗暗，几地肃芊芊。
勇猛为心极，清羸任体孱。金篦空刮眼，镜象未离铨。